**Rørkjærkorets støtteforening**

Støtteforeningen blev stiftet med det formål at støtte koret med praktisk og økonomisk hjælp.

Vi hjælper med at skaffe penge til korets aktiviteter, deltager i planlægning af korture, deltager i planlægningen af besøg fra udlandet m.m.

Støtteforeningen består af fem forældre til piger i koret.

**Støtteforeningens vedtægter**

§1 Navn og hjemsted

Foreningens navn er: Rørkjærkorets støtteforening. Støtteforeningens navn følger korets ved evt. navneforandring.
Foreningens hjemsted er Esbjerg Kommune.

§2 Formål

Foreningens formål er: at støtte Rørkjærkoret med praktisk og økonomisk hjælp.

§3 Medlemmer og kontingent

Som medlemmer optages personer: der har børn i Rørkjærkoret, eller på anden måde er interesseret i koret. Kontingentet fastsættes af generalforsamlingen. Intet medlem hæfter for foreningens gæld.

§4 Generalforsamling

Ordinær generalforsamling: afholdes senest den 15. oktober. Indkaldelse sker med mindst 14 dages varsel til alle medlemmer. Emner der ønskes optaget på dagsordenen og drøftet på generalforsamlingen, skal være bestyrelsen i hænde senest 8 dage før.

Generalforsamlingen der afholdes i Esbjerg kommune, har følgende dagsorden:

1. Musikalsk indslag ved Rørkjærkoret
2. Valg af ordstyrer og referent
3. Bestyrelsens beretning
4. Godkendelse af regnskab
5. Fastsættelse af kontingent
6. Indkomne forslag
7. Valg til bestyrelsen
8. Valg af revisor og revisorsuppleant
9. Eventuelt

Ekstraordinær generalforsamling skal indkaldes skriftligt med 14 dages varsel, når et flertal i bestyrelsen vedtager det, eller 10 medlemmer overfor bestyrelsen skriftligt kræver det.

§5 Bestyrelsen

Bestyrelsen: består af 3-5 medlemmer, alle valgt på generalforsamlingen.

Rørkjærkorets dirigent og repetitør deltager i bestyrelsesmøderne uden stemmeret.
To repræsentanter for korpigerne kan deltage i bestyrelsesmøderne uden stemmeret.

Bestyrelsen vælges i lige år med tre medlemmer og i ulige år med to medlemmer. Genvalg kan finde sted.

Bestyrelsen fastsætter sin forretningsorden og konstituerer sig selv med formand, kasserer og sekretær.

Foreningen tegnes af formanden. Formanden forestår ledelsen af bestyrelsesmøderne. Sekretæren forestår arbejdet med referater, breve, medlemslister, indbydelser, ansøgninger mv.
Kassereren forestår foreningens regnskab. Bestyrelsen er beslutningsdygtig, når tre medlemmer er fremmødt.

Regnskabsåret går fra 01.08. – 31.07.

§6 Opløsning

Foreningen kan opløses: af en generalforsamling, når 2/3 af de fremmødte stemmer herfor. Opløses foreningen, tilfalder alle midler ubeskåret Rørkjærkoret, eller såfremt dette måtte være opløst, en tilsvarende musikgruppe for børn og unge ved Esbjerg Kommune efter generalforsamlingens valg.

Vedtaget på ordinær generalforsamling den 23.01.2001

§1 og 2 ændret ved ordinær generalforsamling den 16.02.2009
§4 og 5 ændret ved ordinær generalforsamling den 22.02.2010
§4 og 5 ændret ved ordinær generalforsamling den 16.09.2013
§4 ændret ved ordinær generalforsamling den 04.10.2016